Incendiary a zo sevenet gant memes sevenourez eget Bridget Jones' Diary. 'M eus aon e vefe bet gwelloc'h dezhi kenderc'hel gant ar c'homediennoù rak n'eo ket dispar disoc'h ar "thriller"-mañ. Skrivet e oa war golo an DVD e oa ur thriller, met ur melo eo kentoc'h rak n'eus kazi enklask ebet na netra. Istor ur plac'h yaouank o vevañ e Londrez eo, bevañ a ra en un tour e karter East-End Londrez gant he gwaz hag he mab pevar bloaz. N'eo ket gwall evurus hag un deiz bennak e kej gant ur c'helaouenner cheuc'h hag e krogont da gaout darempred. Gantañ emañ pa c'hoarvez un darzhadenn spontus e-kerzh ur pezh-mell krogad melldroad. C'hwec'h sponter a zo n'em lazhet en afer. Eveljust e oa he gwaz hag he mab enno ha marv int. Trist-tre eo. Ar c'helaouenner a glask gouzout hiroc'h diwar-benn an darzhadenn, kavout a ra familh unan eus ar sponterien. Ar plac'h a zaio da gomz gante hag a grogo un darempred mignoniezh gant ar mab. Un istor a zo ivez gant ur poliser e-karg eus ar stourm a-enep ar sponterezh met n'eo ket gwall bouezus a-benn ar fin (siwazh). Treiñ a ra ar plac'h sod araok adtapout spi ha kenderc'hel gant he buhez. Setu e plas lakaat ar pouez war ar fliked, an enklask, ar sponterien e vez lakaet ar pouez war tristidigezh ur vamm ha n'eo na soutil na dedennus.